**Mugurul**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Golașă e privirea, săgeată spre fereastră

Și tremură gândirea, închisă-n casa noastră.

Cafeaua-n dimineață e mai amară, parcă

Și facem din speranță un steag la noua arcă.

Cerul senin privește ferestrele căscate

Spre frica dintre ziduri, din suflete uscate.

E viață în afară, e viată și-năuntru

Și zidul ne anunță de viitorul sumbru.

Privirea se anină de creanga unui pom

Și trage după ea un gând sădit în om.

Se contopește gândul cu creanga cea golașă

Și-un mugur de lumină apare, strâns în fașă.

Din rădăcina vieții pornește-n clocot seva

Și urcă prin tulpină înspre Adam și Eva.

În creanga cea pleșuvă e lavă cu esență

Din viața comprimată până la chintesență.

E mugurul gestant și creanga iar vibrează,

Căci omul sparge zidul și iese ca o briză

De curcubeu în ploaia cu picături de frică

Și-atunci îngrijorarea din suflete, abdică.